धानापुर। विद्युत कटौती और उपकेंद्र पर व्याप्त दुर्व्यवस्था के खिलाफ लामबंद व्यापारियों, किसानों तथा नागरिकों ने शनिवार को जबर्दस्त धरना-प्रदर्शन किया। आंदोलित व्यापारियों व किसानों की मांग रही कि तत्काल उपकेंद्र पर व्याप्त दुर्व्यवस्था को दूर किया जाय। धरनारत नेताओं के उग्र तेवर से विभागीय कर्मियों में हड़कंप की स्थिति रही। इस दौरान नाराज लोगों ने अधिशासी अभियंता के पुतले को पेड़ पर फांसी देने के बाद शव यात्रा निकाली। देर शाम तक किसी भी अधिकारी के न पहुंचने से आक्रोशित लोगों ने रविवार को पुतला दहन के साथ चक्काजाम कर अनिश्चितकालीन धरना देने की घोषणा की।